《水调歌头 读书岩》
元代·廉希宪

杜陵佳丽地，千古尽英游。云烟去天尺五，绣阁倚朱楼。

碧草荒岩五亩，翠霭丹崖百尺，宇宙为吾留。读书名始起，万古入冥搜。

凤池崇，金谷树，一浮鸥。彭殇尔能何许，也欲接余眸。

唤起终南灵与，商略昔时名物，谁劣复谁优。白鹿庐山梦，颉颃天地秋。

作者简介：（1231—1280）元畏兀儿人，一名忻都，字善甫，号野云。布鲁海牙子。幼魁伟，举止异凡儿。稍长，笃好经史，年十九，入侍忽必烈于藩邸，以性善义利仁暴之旨为对，世祖目为“廉孟子”，由是知名。宪宗四年，为忽必烈京兆分地宣抚使，首请用许衡提举学校，教育人材。九年，从攻宋鄂州，请尽释军中所俘士人。十一年，起为北京行省平章政事。次年，元军取宋江陵，帝令希宪行省荆南。至镇，禁剽掠，录用宋朝官吏，发仓粟赈饥，兴学校，选教官。十四年，因病召还。卒谥文正。